Ek het onlangs ‘n ding oorgekom wat baie van julle seker ook al oorgekom het. As julle sê julle het nie, dan jok jy of jy is net skaam om dit te erken. Ek was by die hospital om iemand daar te gaan besoek. In die ICU, waar jy eers met ‘n intercom moet sê wie jy is voor jy mag ingaan. En so het ek toe ingegaan en my besoek gedoen. En nou moet ek uitgaan. So ek kom by die deur en ek druk teen die deur, maar die deur wil nie oopgaan nie. En ek sukkel met die deur, totdat een van die susters vir my kom wys daar staan “druk die knoppie om uit te gaan”. Toe voel ek al klaar bietjie stupid, maar ek druk toe maar die knoppie en ek hoor die buzzertjie gaan af, maar die deur wil nie oop nie. Totdat ek sien daar staan op die deur “trek”. Toe besef ek, ek moet die deur trek en nie druk nie.
Moenie vir my sê dit het nog nie met almal van ons gebeur nie. Ons mense sukkel mos om tekens te lees. Soos die mense vir wie Lukas skryf. Hulle leef in ‘n tyd van baie tekens. Tekens van oorloë en opstande en aardbewings, hongersnood, epidemies en Christene wat vervolg word. En hulle lees die tekens as die eindtyd – die einde van die wêreld. En dit laat hulle onseker en bang voel en hulle gryp na enigiets wat vir hulle sekerheid sal bied – soos die tempel en mense wat vir hulle allerhande goed sê en beloftes maak.
Wat Jesus hier vir die mense leer is dat hulle op ‘n nuwe manier na die lewe en dinge wat in die lewe gebeur moet kyk.
In ‘n tyd van onsekerheid, hardloop mense mos baie maklik agter enige ding of enige mens aan in ‘n soeke na sekerheid. Dis hoekom die mense so opgemaak was met die tempel. Vir die ou Jode was die tempel die simbool van God se teenwoordigheid. Dit was vir hulle ‘n teken van vastigheid en sekerheid.
So wat Jesus doen, hy herinner die mense, dat swaarkry maar deel is van die lewe. Ons gaan sulke tye beleef, ons gaan onsekerheid beleef, ons gaan selfs beleef dat mense die lewe vir ons gaan moeilik maak. Soos wat mense die lewe vir Jesus moeilik gemaak het. Maar jy moet op ‘n nuwe manier daarna kyk. In sulke omstandighede is dit juis belangrik om vas te hou aan Jesus, die enigste werklike anker en hoeksteen.